Sminuir bloccadas a mo da miaivla
Terapia da musica en il Center svizzer dals paraplegichers

Da Regula Curti

L'art da liberar umans malsauns u blessads da lur dolurs tras tuns e vibraziuns è bunamain uschè vegl sco l'umanitad. Tras la tecnisaziun da la medischina è questa furma da terapia però ida en emblidanza e vegn oz puspè scuverta da nov. En il Center svizzer dals paraplegichers (CSP) Nottwil tutga la terapia da musica en il program da reabilitaziun individual per umans paralisads.

En l'art medicinal d'antruras eran la musica, la medischina e la psicoterapia in'unitad inseparabla. Ina funtauna documentada e la musica d'arpa da David per tractar las depressiuns dal retg Saul.

Rollas da papirus egipzianas davart la medischina (ca. 1500 a. Cr.) descrivan l'effect medegiond da la musica sin il corp uman. Ils magis da differents pievels primitivs tractavan malsognas cun tschertgar il tun u la chanzun, sin il qual respundeva il malsaun u il spiert ch'abitava en quel. Er en versets per uffants, en chanzuns da durmir e da ninanana u en chanzuns da la baselgia cristiana chatt'ins savens indizis clers per l'effect terapeutic da la musica. Ma alura, cun il progress da la scienza e las invenziuns da la tecnologia moderna, è quai ch'era sa cumprovà durant millennis vegnì mess in pau a chantun - dentant be temporarmain. En il 20avel tschientaner hai danovamain dà ina midada. La terapia da musica è puspè vegnida en moda e gioga vinavant ina rolla sco cuntrapais salutaivel a las chargias adina pli grondas da la vita cun tut sias midadas e sco cumplement a la medischina classica.

Transfurmaziun magica
En umans che pertschaivan ed audan la musica succeda ina transfurmaziun magica ch'effectuescha ina midada corporal-psichica. La musica calma, schlucca, schlargia e reordinescha. La melodia colliescha quai ch'è separà. Il ritmus creescha urden en il caos. La musica porta moviment en ina situaziun da malsogna e stimulescha en il pazient in process da reordinaziun da las forzas. La mistica cuntegna in'energia che calma la miseria. En il cudesch “Worte wie Klang aus der Stille” scriva il maister violinist barmier Yehudi Menuhin: “Musica, quai è vita, quai è vibraziun. Sco part d'in cosmos vibrant ans tegna ella en rapport cun il cosmos entir.”

Ils sentiments daventan tuns
Persunas scoladas instrueschan ed accumpognan cun fin sentiment ils paraplegichers, ma er auters pazients en il Center svizzer dals paraplegichers (CSP) Nottwil en l'art da far musica activa. Qua tras pon ils pazients far resunar situaziuns difficilas e turmentantas.

Katja discurra da sia malsegirezza tras l'accident e da ses avegnir intschert. Alura tscherna ella quel instrument che correspunda il meglier a sia situaziun mumentana: l'ocean drum, in tambur plat e radund che regorda en ses tuns al schuschuri da la mar. Ella dat sin l'instrument e taidla sin ils tuns. La discussiun che suonda conferma ch'ella ha exprimì cun sunar sia dinamica psichica: gritta, tristezza, speranza. Quests sentiments vegnan e van fitg spert er en sia vita reala. Ed uss tschertga ella singuls instruments persuenter: per la gritta la sgarella da samba, per la speranza ina sunaria, per la quietezza e la tristezza las tibas.

Effect duraivel
Katja fa attenziun cun sunar che la musica correspundia al sentiment. L'emprim tuna la speranza, lura sa leva, be curt e gnervus e plitost supprimì, la gritta per spert puspè far plaz 

a la speranza. Pli ditg sa profundescha Katja en la tristezza e sa lascha influenzar da las vibraziuns lungas e quietas. Il silenzi è sco in terratsch che recepescha sia tristezza. Ella senta ch'ella dovra temp e paus per vegnir tar sasezza, per ordinar e laschar sa tschentar ses patratgs e sentiments. Quai è ina premissa per pudair far frunt a la vita futura. Katja parta cun in sentiment da levgiament. Sia terapeuta ha l'impressiun che la giuvna dunna ha chattà en la musica in med che la vegn a gidar en quests temps difficils.

Il mund, quai èn tuns
La vita umana cumenza cun udir, ed er a la fin pertschavain nus fin l'ultim mument signals musicals ed acustics. Tut ils auters chanals da percepziun sa serran avant. Jau aud - damai sun jau. Ils tuns han in effect cumplessiv sur l'ureglia ed il tscharvè sin l'entir uman.
Quai sa manifestescha a moda fitg impressiunanta en il tempel dals tuns da 3,8 m autezza ed in pais da 400 kg che stat en il Center svizzer dals paraplegichers (CSP) Nottwil. Ils tuns da las 15 tibas da mesch, pendidas sin ina construcziun da lain da laresch, èn accordads sin quintas puras. Per part èn las frequenzas talmain bassas che l'ureglia na po betg pli pertschaiver las vibraziuns. Percunter tutgan e muventan ils tun là, nua ch'il corp e la psica han in basegn urgent d'agid. Las vibraziuns rinforzan ed armoniseschan.

Ils pazients pon seser, giaschair u star en pe en il tempel dals tuns. En quel sa sentan els protegids e sustegnids. Nua ch'il radius extern è restrenschì tras ina paralisa, resentan ils umans ina vastezza interna ed in sentiment mumentan fluctuant. Il moviment intern chatta ina via vers l'exteriur. Sco tar Miriam. Ella ha ina paraplegia e dapi l'accident difficultads da s'articular. Perquai communitgescha ella a la terapeuta ses sentiments tras agids electronics:

Terapeuta: Noss emprim tun è l'A.

Miriam: Quai ma dat la pasch interna e ma schlucca. Quai ma prenda tutta grevezza. Ils tuns ma dattan pasch e ventira, perquai als hai jau gugent.

Terapeuta: Co mai tuna il F per tai?

Miriam: Viadis en la ventira ma vegnan endament tar il tun F, per exempel viadis en la Caribica u simplamain tuns per sgular davent. Ti ma vegns dentant a mancar ed il plaschair che ti ma regalas cun la musica.

Terapeuta: Tar il proxim tun serrain nus ils egls. Jau tschern il G.

Miriam: A mai vegn endament il tun d'ina orgla u d'in zain. Quai è stà in tun per quietar. Jau ma regord da dis da vacanzas, l'egliada sin la mar quieta, uschè quietant, gea, e plain amur.

Avertura en omaduas direcziuns
Ils tuns provocheschan tar Miriam ina avertura vers anor. En ses patratgs guarda ella sin la mar calma u vuless sgular davent. Il medem mument s'avra ella dentant er a l'intern. Quests effects - l'intensificaziun dal plaschair da viver e l'acquist d'in equiliber che stabilisescha e schlucca il medem mument - pon avair in'influenza positiva sin il process da guariziun e da transfurmaziun d'in uman en differentas situaziuns. Per avair success cun la terapia da musica na ston ins avair enconuschientschas preliminaras spezialas. En il center stat l'improvisaziun libra e spontana, l'experimentar. Ils pazients duain tadlar en lur intern ed emprender a pertschaiver las respostas dal corp sin la musica. Els duain pia pruvar or tge ch'als fa bain e gida a meglierar lur stadi da sanadad.

La terapia da musica po gidar mintgin
Betg mo la musica sezza ha ina paletta fitg vasta, fitg variadas èn era las furmas da terapia da musica individuala che vegnan applitgadas en il Center svizzer dals paraplegichers (CSP) Nottwil per cumplettar il tractament medicinal u autras furmas da terapia.
Il CSP dispona er d'ina atgna collecziun cumplessiva d'instruments da musica tradiziunals e d'instruments terapeutics da tuns.

La terapia da musica vegn applitgada per 
•	la psicoterapia (per tractar conflicts emoziunals e problems psichics)
•	il far musica terapeutica (creschientscha emoziunala, meglierar l'abilitad da communitgar e da sa concentrar) 
•	l'activitad musicala (meglierar abilitads musicalas, v.d. er abilitads ritmicas da la lingua ed abilitads psicomotoricas sco er la conscienza da sasez).

Las duas spezialistas qualifitgadas per la terapia da musica en il CSP sa concentreschan surtut sin la tgira d'umans cun ina paraplegia. Las purschidas correspundentas èn però er avertas a tut ils auters pazients sco tractament ambulant.